حکومتی اقدامات پر تنقید پر سعودی شہزادے ملازمت سے بر طرف

حکومتی اقدامات پر تنقید کرنے پر سعودی شہزادہ عبد اللہ بن سعود بن محمد کو ملازمت سے بر طرف کردیا گیا۔

خبر کا کوڈ: ۴۳۳۶۰۱

تاریخ: ۱۱ فروردين ۲۰۱۸ - ۱۶:۴۷

رسا نیوز ایجنسی کی رپورٹ کے مطابق عرب میڈیا نے رپورٹ پیش کی ہے کہ سعودی شہزادہ عبداللہ بن سعود بن محمد میری ٹائم اسپورٹس فیڈریشن کے سربراہ تھے تاہم اب ان کی جگہ ایک ملٹری آفیسر کو عہدہ دیا گیا ہے۔

برطرف سعودی شہزادہ کی آڈیو ریکارڈنگ سامنے آئی تھی جس میں انہوں نے مبینہ طور پر کرپشن کے الزامات میں شہزادوں کی گرفتاری پر سعودی حکومت کو تنقید کا نشانہ بنایا تھا۔

آڈیو میں شہزادے  کا کہنا تھا کہ کرپشن الزامات میں گرفتار 11 سعودی شہزادوں کی گرفتاری کے لیے بیان کی گئیں وجوہات بے بنیاد ہیں۔

واضح رہے کہ گزشتہ سال سعودی حکومت نے سیاسی وجوہات کی بناء پرکرپشن اور منی لانڈرنگ کے الزامات کے تحت کریک ڈاون کرتے ہوئے شہزادہ الولید بن طلال سمیت 11 شہزادوں، 4 وزراء  اور درجنوں سابق وزرا اور اہم شخصیات کو گرفتار کرلیا تھا۔/۹۸۹/ف۹۴۰/